Urheiluveteraaneille tukku mitaleita SM-vauhdittomista

Sundell hyppäsi SE:n 148

Vauhdittomien hyppyjen Suomen mestaruuksista kisailtiin Tampereen Pirkkahallissa la 8.1. Kisat keräsivät jälleen ennätysmäärän osanottajia. Lajisuorituksia kertyi kaikkiaan yli 400. Vihtiläismenestys oli jälleen loistava, seitsemän kulta-, kolmen hopea- ja kuuden pronssimitalin sekä viiden pistesijan saaliilla.

**Reijo Sundell** kruunasi menestyksen hyppäämällä M60 sarjan korkeushypyssä uuden Suomen ennätyksen 148. Vanha 10 vuotta sitten hypätty SE 145 parani kahteen kertaan, ensin sentillä, ja kun vielä kahden sentin korotuskin ylittyi toisella yrittämällä koheni ennätys näin kerralla 3 senttiä. Toisen Suomen mestaruuden Reijo voitti pituushypyssä tulos 2,73. Kolmiloikastakin tuli mitali joka oli pronssinen 7,69 tuloksella.

**Esko Kuutti** M65 hallitsi aikaisempien vuosien tapaan omaa ikäluokkaansa suvereenisesti. Esko voitti mestaruudet kaikista kolmesta lajista tuloksilla: pituus 2,72, kolmiloikka 7,76 ja korkeus 125.

**Terho Solja** siirtyi vuoden alusta kunnioitettavaan M80 sarjaan urakoiden siinä menestyksekkäästi. Tuloksena, Suomen mestaruus kolmiloikassa 6,17 kantaneella hypyllä sekä hopeamitalit pituudesta ja korkeudesta tuloksilla 2,24 ja 99.

**Risto Kemppainen** puolusti menestyksekkäästi viimevuotista mestaruuttaan M60 sarjan kolmiloikassa. Risto venytti viimeisellä hypyllään 7,96 jolla nousi kakkossijalta kilpailun voittoon. Korkeushypyssä tuloksella 1,31 hän sijoittui pronssimitalille, pituushypyssä tulos 2,65 oikeutti neljänteen sijaan, vain yhden sentin päähän pronssimitalista.

**Juhani Terävä** ponnisti kahteen mitalisijaan M50 sarjassa. Korkeushypyn hopeamitali irtosi tuloksella 1,31. Kolmiloikan loikat kantoivat mukavasti 8,29 josta palkinnoksi tuli pronssimitali, pituudessa tulos 2,75 riitti neljänteen sijaan.

**Veikko Tarkkio** M70 ylitti riman 1,20 m.n korkeudelta, sijoittuen sillä tiukassa kilpailussa kolmanneksi samalla tuloksella kilvan kakkosen kanssa.

Ilahduttavaa oli että Vihdistä saatiin joukkueeseen mukaan myös naispuolisia edustajia. **Kristiina Helminen** ylsi kahteen SM-pronssimitaliin N45 sarjassa, korkeudessa tuloksella 1,05 ja kolmiloikassa 5,80 tuloksella. Pituushypyn neljäs sija tuli tuloksella 1,92.

**Anne Nurmi** kilpaili kovatasoisimmassa naisten sarjassa N50, jota hallitsi takavuosien huippuaitajuoksija Tuija Helander. Anne teki hienot tulokset kolmiloikassa ja pituudessa käyden näissä tiukkaa senttitaistelua seuralle tärkeistä pistesijoista. Kolmiloikassa hieno tulos 6,34 riitti viidenteen sijaan, pituudessa tulos 2,10 toi kuudennen sijan.